# UUSIA ESIRUKOUKSIA KIRKOLLISIIN TOIMITUKSIIN

Sisällys

[UUSIA ESIRUKOUKSIA KIRKOLLISIIN TOIMITUKSIIN 1](#_Toc96510750)

[JOHDANTO 3](#_Toc96510751)

[KASTE 4](#_Toc96510752)

[Koottava esirukous, jossa voi olla monta lukijaa 4](#_Toc96510753)

[Lapsen kaste, selkokielinen esirukous 12](#_Toc96510754)

[Kaksosten kaste 13](#_Toc96510755)

[Adoptiolapsen kaste 14](#_Toc96510756)

[Yhden vanhemman perhe 14](#_Toc96510757)

[Nuoren tai aikuisen kaste 15](#_Toc96510758)

[Nuoren tai aikuisen kaste 15](#_Toc96510759)

[Nuoren tai aikuisen kaste 15](#_Toc96510760)

[ERITYISEN TILANTEEN HUOMIOIMINEN ESIRUKOUKSESSA 16](#_Toc96510761)

[Uuden kodin puolesta 16](#_Toc96510762)

[Sairaan lapsen kaste tai muu haastava tilanne 16](#_Toc96510763)

[Sairaan tai vammaisen lapsen kaste 17](#_Toc96510764)

[KONFIRMAATIO 17](#_Toc96510765)

[Selkokielinen esirukous 17](#_Toc96510766)

[Yksityiskonfirmaatio 18](#_Toc96510767)

[Esirukouksen osa 18](#_Toc96510768)

[Aikuiskaste tai -konfirmaatio, useita lukijoita 18](#_Toc96510769)

[Esirukous 20](#_Toc96510770)

[AVIOLIITTOON VIHKIMINEN, AVIOLIITON SIUNAAMINEN 21](#_Toc96510771)

[Selkokielinen esirukous 21](#_Toc96510772)

[Selkokielinen esirukous 21](#_Toc96510773)

[Myös avioliiton vuosipäivänä 22](#_Toc96510774)

[Vanhempi pari 22](#_Toc96510775)

[Vihkiminen tai avioliiton vuosipäivä 23](#_Toc96510776)

[Esirukous 23](#_Toc96510777)

[Esirukous 24](#_Toc96510778)

[Esirukous 24](#_Toc96510779)

[KODIN SIUNAAMINEN 25](#_Toc96510780)

[Esirukous 25](#_Toc96510781)

[Esirukous 25](#_Toc96510782)

[Yksin asuvan koti 26](#_Toc96510783)

[Selkokielinen esirukous 26](#_Toc96510784)

[Selkokielinen rukous, jonka asukkaat voivat lukea itse 27](#_Toc96510785)

[HAUTAAN SIUNAAMINEN 28](#_Toc96510786)

[Raskas suru 28](#_Toc96510787)

[Raskas suru, selkokielinen esirukous 28](#_Toc96510788)

[Selkokielinen esirukous 29](#_Toc96510789)

[Kätkytkuolema tai pienen lapsen kuolema 29](#_Toc96510790)

[Odottamaton kuolema 30](#_Toc96510791)

[Vanhusta siunattaessa 30](#_Toc96510792)

[Pitkään sairastanutta siunattaessa 31](#_Toc96510793)

[Ilman saattoväkeä siunattaessa 31](#_Toc96510794)

[Esirukous 32](#_Toc96510795)

[Itsemurhan tehnyttä siunattaessa 32](#_Toc96510796)

[Esirukous 33](#_Toc96510797)

[Esirukous – mahdollistaa vuoroluvun 33](#_Toc96510798)

[Esirukous 34](#_Toc96510799)

[Esirukous 35](#_Toc96510800)

[Esirukous 35](#_Toc96510801)

[Esirukous 36](#_Toc96510802)

JOHDANTO

Rukouselämässä on joskus tarpeen tehdä erottelu yhteisöllisen ja henkilökohtaisen rukouksen välillä. Kirkon jumalanpalveluselämässä rukoukset ovat yhteisöllisiä. Se tarkoittaa, että rukousta laadittaessa otetaan huomioon koolla olevan yhteisön erityiset huolenaiheet ja rukouspyynnöt. Yhteisöllisyys tulee ilmi myös jumalanpalvelusaineistojen rukouksissa: ne eivät yleensä ole kenenkään yksilön henkilökohtaisia rukouksia, vaan ne on laadittu yhteisöllisesti, usein työryhmässä. Työryhmässä on valmisteltu nämäkin rukoukset.[[1]](#footnote-2)

Rukous on toisaalta myös hyvin henkilökohtaista. Toivomme näiden rukousten olevan sellaisia, että yksilöt voivat sydämessään liittyä niiden pyyntöihin.

Erityisesti kirkollisissa toimituksissa esirukous on syytä laatia tilanteen mukaan. Nämä uudet rukoukset toisaalta täydentävät Kirkollisten toimitusten kirjassa olevia rukouksia, toisaalta ne ovat malleja erityisen haastavien tilanteiden sanoittamisesta. Rukouksessa ei voi luvata eikä pyytää liikaa, mutta sen tulee kuitenkin sanoittaa uskoa kaikkivaltiaaseen Jumalaan.

Rukousten käytännön toteuttamisessa kannattaa suosia tapoja, joissa osallistujat pääsevät ääneen. He voivat myös osallistua rukousten valmisteluun kertomalla omia rukousaiheitaan tai kirjoittamalla omia rukouksiaan. Usein pappi kuitenkin joutuu poimimaan rukousaiheet keskusteluista ja muokkaamaan ne osaksi yhteistä rukousta.

Muutamia ohjeita rukousten muokkaamiseen:

* Pyri pitämään rukouksen lauserakenne yksinkertaisena ja lyhyenä
* Pyri sanavalinnoissa konkreettisuuteen
* Käytä kielikuvia ja mielikuvia
* Anna hiljaisuudellekin tilaa.

## KASTE

Yhteinen esirukous, kaavan kohta 15

1.

Koottava esirukous, jossa voi olla monta lukijaa

Kastekeskustelussa yhdessä kastettavan ja/tai kastettavan vanhempien kanssa valitaan sopivia osia tästä esirukouksesta.

Rukouksen rakenne on

* esirukouksen aloitus
* esim. 2–5 rukousta
* päätös.

Jos mahdollista, osallistujat lukevat rukouksen osia. Pappi voi aloittaa ja päättää rukouksen.

Rukouksen voi toteuttaa myös niin, että osallistujat lukevat osia rukouksesta ja rukousjaksojen väleissä sanotaan tai lauletaan rukouslause kaikki yhdessä. Yksi mahdollisuus on, että pappi lukee rukousjakson ja osallistujat vastaavat rukouslauseella.

Voidaan käyttää esimerkiksi seuraavia rukouslauseita. Rukouslause voidaan lausua tai laulaa.

*Sinä suojaat minua edestä ja takaa, – sinä lasket kätesi minun päälleni* TAI  
*Minä olen ihme, suuri ihme – ja kiitän sinua siitä* TAI  
*Jumala, sinun rakkautesi ympäröi meidät*.

Rukouslauseena voi myös käyttää joko virren säettä tai säkeistöä, esim.

*125:1 Kosketa minua, Henki, kosketa kirkkaus.  
214:3 Suo kasteen armon uudistaa, oi Herra, elämämme.  
491:1 Jo lapsena saan tulla luoksesi, tuon sinulle nyt rukoukseni.  
501 Siunaa koko maailmaa  
508:1 Valkeus kirkas päällä synkän maan, nyt johdata!*

Esirukous voi alkaa kodin siunaamisella tai päättyä siihen.

ALOITUS

Esirukouksen aloitus 1

Jumala, taivaallinen isämme,  
kiitämme sinua kasteesta, jossa olet ottanut tämän lapsen omaksesi  
ja rakkautesi suojaan.  
Me luotamme sinun lupaukseesi, joka on lujempi kuin vuori  
ja sinun armoosi, joka on avarampi kuin mikään inhimillinen rakkaus.

Esirukouksen aloitus 2

Jeesus Kristus, sinun nimeesi meidät on kastettu.  
Sinun merkkisi on piirretty otsaamme ja rintaamme.  
Anna meidän rakentaa tulevaisuutemme sinun varaasi.  
Anna elämämme olla vastaus siihen rakkauteen,  
jolla sinä olet ensin rakastanut meitä.

Esirukouksen aloitus 3

Pyhä Jumala,  
joka olet luvannut kulkea rinnallamme kaikkina elämämme päivinä,  
sinua me kiitämme kaikesta hyvästä, mitä meille annat.  
Sinulle me tuomme pyyntömme.

VANHEMMAT

Vanhemman rukous 1 – lapsen tai nuoren kaste

Jumala,  
Annoit minulle/meille tämän lapsen.  
Hän on minulle/meille niin rakas.  
Tänään pyydän/pyydämme, että pidät hänestä huolta jokaisena päivänä.  
Anna hänelle iloa, rakkautta, terveyttä ja toivoa.  
Siunaa perhettämme.

Vanhemman rukous 2 – lapsen kaste

Jumala,  
me kiitämme sinua NN:stä,  
lapsesta, jonka olet meille antanut.  
Kiitos meidän perheestämme.  
Anna meille viisautta, lempeyttä ja kärsivällisyyttä.  
Auta meitä välittämään sinun rakkauttasi NN:lle.  
Jeesuksen nimessä.

Vanhemman rukous 3 – lapsen kaste

Jumala,  
Me olemme sinun lapsiasi. Pidä meistä huolta.  
Sinä tiedät, mitä tarvitsemme.  
Joskus tulee paha mieli, kun väsyttää, on nälkä tai ei pääse syliin.  
Anna meille kaikille riittävästi unta.  
Auta nukahtamaan helposti ja huolehtimatta.  
Kiitos jokapäiväisestä leivästä; se on sinun lahjaasi.  
Siunaa sitä, jonka vuoro on laittaa ruokaa.  
Siunaa yhteiset ateriamme.  
Auta meitä rakastamaan toisiamme, silloinkin kun se on vaikeaa.  
Pidä meidät lähelläsi.

Vanhemman rukous 4 – lapsen kaste

Jumala,  
kun katson lapseni silmiin, näen jotain mille ei ole sanoja.  
Sinä annoit hänet minulle.  
Se on ihmeellistä ja kiitän sinua siitä.  
Pidä huolta lapsestani.  
Anna minulle rakkautta, viisautta ja rohkeutta olla hänelle paras mahdollinen isä/äiti.  
Pidä meidät aina läheisinä.  
Varjele meitä kaikelta pahalta.

Vanhemman rukous 5 – lapsen kaste

Pyhä Jumala.  
Kiitos lapsesta, jonka olet meille antanut.  
Kiitos että saamme seurata hänen kasvuaan, hoivata ja rakastaa häntä.  
Kiitos, että sinä kannat ja kannattelet käsissäsi NN:ää koko hänen elämänsä ajan.  
Sinun kätesi ovat vahvemmat kuin mitkään inhimilliset kädet.  
Kiitos kaikesta, mitä hän saa lahjaksi kasteessa.  
Kiitos että sinä kutsut meidät joka päivä elämään sinun kanssasi.

Vanhemman rukous 6 – lapsen kaste

Pyhä Jumala.  
Sinä olet rakkaus.  
Elämä on sinun antamasi lahja.  
Sinä annoit NN:n meille.  
Kannattele häntä turvallisilla käsilläsi.  
Auta meitä tukemaan häntä ja pitämään hänestä hellästi huolta.  
Ole meidän voimanamme.

Vanhempien ja perheen yhteinen rukous

Rakas Jumala,  
kiitos elämän ihmeestä, jonka olemme sinulta saaneet.  
Iloitsemme NN:stä.  
Kiitos tästä pyhästä hetkestä,  
kasteen lahjasta ja lapsestamme,  
sukujemme tuesta ja sinun rakkaudestasi meitä kohtaan.

Auta muistamaan tämä hetki ja sen salaisuus.  
Vahvista meitä perheenä kasvamaan sinun rakkaudessasi.  
Anna meille vanhempina viisautta ja kärsivällisyyttä,  
että osaisimme tukea lapsemme kasvua.

Siunaa ja suojele perhettämme, kummeja,  
sukulaisia, ystäviä, meitä kaikkia.  
*[Kuule kuinka rukoilemme yhdessä perheenä: ...]*

Rukouksen loppuosana käytetään perheen omaa ilta- tai muuta rukousta, esim.

Rakas Jeesus, siunaa meitä,  
anna meille enkeleitä,  
siipeis suojaan meidät peitä,  
älä meitä koskaan heitä. Aamen.

KUMMIT

Kummin rukous 1 – lapsen tai nuoren kaste

Pyhä Jumala,  
sain tänään suuren tehtävän.  
On ilo olla NN:n kummi.  
Kiitos NN:stä.  
Pidä hänet aina lähellä sinua.  
Siunaa NN:ää ja hänen perhettään.  
Siunaa yhteiset hetkemme läsnäolollasi.  
Anna meidän pysyä aina läheisinä toisillemme.

Kummin rukous 2 – lapsen tai nuoren kaste

Auta meitä kummeja hoitamaan tehtäväämme  
meille osoitetun luottamuksen arvoisesti.  
Auta meitä kuuntelemaan ja  
tukemaan NN:ää elämän eri vaiheissa.  
Siunaa ystävyytemme NN:n kanssa.

Kummin rukous 3 – lapsen tai nuoren kaste

Taivaallinen Isä  
Me rukoilemme, että NN oppisi luottamaan sinuun.  
Anna hänen kokea, että sinä rakastat ja varjelet häntä.  
Me rukoilemme hänelle toivoa ja rohkeutta elämän eri vaiheisiin.  
Johdata häntä hyviin tekoihin.  
Anna hänelle voimaa puolustaa toisia.  
Anna hänen kokea, että häntä rakastetaan.

Kummin rukous 4 – lapsen kaste

Hyvä Jumala,  
kiitos tästä kummilapsesta.  
Kiitos siitä, että NN:n vanhemmat ovat  
kutsuneet minut kummin tehtävään.  
Anna meidän kasvaa läheisiksi.  
Auta minua olemaan kummi, johon voi luottaa.  
Anna meidän oppia toisiltamme.

SISARUS

Sisaruksen rukous 1

Taivaan Isä,  
kiitos meidän vauvasta.  
Auta meitä pitämään vauvasta hyvää huolta.  
Siunaa vauvaa ja meitä kaikkia.

Sisaruksen rukous 2

Rakas Jumala  
Kiitos pikkusiskosta/veljestä  
Kiitos siitä, että hän syntyi meidän perheeseemme.  
Anna meille hauskoja leikkejä ja hienoja seikkailuja.  
Pidä meistä huolta jokaisena päivänä.

ISOVANHEMMAT

Isovanhemman rukous 1, lapsen tai nuoren kaste

Taivaallinen isämme, kiitämme sinua elämän jatkumisesta,  
jonka näemme lapsenlapsessamme.  
Kiitos ilosta, jota hän tuo elämäämme.  
Kiitos, että saamme seurata hänen kasvuaan ja elämäänsä.  
Anna hänen vanhemmilleen N:lle ja N:lle rakkautta ja kärsivällisyyttä.  
Auta meitä tukemaan heitä oikealla tavalla.

Isovanhemman rukous 2, lapsen tai nuoren kaste

Jumala, Luojamme  
Kiitos NN:stä, jossa sukumme ja perheemme kertomus jatkuu.  
Siunaa hänen elämäänsä ja anna hänelle turvallinen tulevaisuus.  
Anna meille kaikille viisautta varjella yhteistä maailmaamme ja koko luomakuntaa,  
että NN:llä olisi mahdollisuus hyvään elämään.

Isovanhemman rukous 3 – lapsen kaste

Lähetä pyhät enkelisi varjelemaan ja ohjaamaan NN:ää elämän matkalla.  
Ole hänen kanssaan ilossa ja surussa, leikeissä ja seikkailuissa.  
Pidä hänet aina lähelläsi.

Isovanhemman rukous 4 – lapsen kaste

Rakastava Jumala,  
olet antanut meille ihmeellisen lahjan, lapsenlapsen.  
Siunaa NN:ää tänään ja tulevina päivinä.  
Varjele hänen elämäänsä vaaroilta ja vastoinkäymisiltä.  
Anna hänelle ja hänen vanhemmilleen N:lle ja N:lle onnen hetkiä.  
Anna voimia silloin, jos suru kohtaa.  
Kiitos, että me yhdessä saamme olla sinun perheesi jäseniä.

KASTETTAVA (nuori tai aikuinen)

Kastettavan rukous 1

Jumala,  
Olet antanut minulle juuret, jotka pitävät pystyssä.  
Ne liittävät minut perheeseeni ja ennen minua eläneisiin.  
Olet antanut minulle silmät, joilla katselen tätä maailmaa.  
Nosta katseeni ylös ja näytä minulle se,  
mitä en omin silmin osaa vielä nähdä.  
Anna minulle siivet, joilla lentää kohti tulevaisuutta ja unelmiani.  
Anna Pyhän Henkesi johdattaa elämässä ja kantaa minua taivaan kotiin.

Kastettavan rukous 2

Jumala,  
saan tulla luoksesi.  
Sinä otat minut syliisi.  
Olet minulle turva ja suoja.  
Kiitos, että pidät minusta huolta.  
Kiitos, että minun ei tarvitse koskaan kulkea yksin.

PÄÄTÖS

Esirukouksen päätös 1

Kuule meitä Jeesuksen nimessä. Aamen.

Esirukouksen päätös 2

Taivaallinen isä,  
Kasteessa olet ottanut meidät omiksesi.  
Olet luvannut olla kanssamme iloissamme ja suruissamme,  
työssämme ja vapaa-ajassamme elämämme jokaisena päivänä.  
Siunaa meitä ja vie meidät kerran luoksesi taivaaseen.

Esirukouksen päätös 3

Taivaallinen Isämme,  
ole mukana iloissa ja suruissa,  
työssä ja leikeissä,  
valvoessamme ja nukkuessamme.  
Kiitos että olet kanssamme elämän jokaisena päivänä.  
Vie meidät kerran luoksesi taivaan iloon.  
Kuule rukouksemme

2.

Lapsen kaste, selkokielinen esirukous

Rakas Jumala, taivaallinen Isämme,  
sinä pidät meistä huolta.  
Kiitos kasteen lahjasta.  
Sinä olet ottanut NN:n lapseksesi ja seurakuntasi jäseneksi.  
Siunaa NN:ää koko hänen elämänsä ajan.  
Siunaa hänen perhettään N, N, N, … ja N, kummejaan ja muita läheisiään.  
Auta heitä hoitamaan ja kasvattamaan tätä lasta.  
Anna koko perheelle paljon rakkautta ja iloa.  
Ole mukana myös silloin kun väsyttää.  
Anna uskoa ja toivoa.  
Auta meitä kaikkia aina turvaamaan sinuun.  
Me rukoilemme Poikasi Jeesuksen nimessä.

3.

Kaksosten kaste

Jumala, sinä olet hyvien lahjojen antaja.  
Kiitos NN:stä ja NN:stä [*kaksoset*].  
Kiitos siitä, että he tuovat monin verroin iloa ja rakkautta tähän perheeseen.  
Kiitos, että kasteessa otit heidät omiksesi.  
Anna heidän varttua ja kasvaa N:n ja N:n [*vanhemmat*] turvallisessa hoidossa.  
Anna vanhemmille voimia ja lepoa silloin, kun väsymys on moninkertaista.  
Lahjoita luottamusta ja kärsivällisyyttä silloin,  
kun kädet eivät riitä ja jaksaminen on koetuksella.  
Lähetä ympärille ihmisiä,  
jotka näkevät missä heitä tarvitaan ja auttavat pyytämättäkin.  
Siunaa NN:ää ja NN:ää [*kaksoset*][ja sisaruksia N ja N], kun he leikkivät keskenään.  
Tuo heille iloa toinen toisistaan.  
Pyhä Jumala, ole mukana, kun he oppivat uusia asioita elämästä.  
Varjele heitä kaikkina päivinä.  
Kuule rukouksemme.

4.

Adoptiolapsen kaste

Ihmisiä rakastava Jumala,  
Kiitos ihmeellisestä johdatuksestasi.  
Sinä annoit meille lapsen, jota olimme kauan odottaneet.  
Sinun rakkautesi ympäröi hänet jo ennen hänen syntymäänsä.  
Kiitos, että kaikki hänen päivänsä ovat sinun tiedossasi.  
Siunaa kädet, jotka ovat häntä kannatelleet ja hoivanneet.  
Kiitos, että tänään kasteessa hän on syntynyt lapseksi sinun perheeseesi.  
Auta meitä kasvattamaan häntä rakkaudella ja viisaudella.  
Anna hänen kasvaa sinun valossasi  
ja johdata häntä Hengelläsi.  
Ota vastaan rukouksemme Jeesuksen nimessä.

5.

Yhden vanhemman perhe

Jumala, elämän antaja,  
kiitämme sinua kasteesta, jossa olet ottanut NN:n omaksesi.  
Kiitos, että olet luvannut olla kanssamme jokaisena päivänä.  
Sinun rakkautesi on elämämme voima.  
Anna NN:lle terveyttä ja varjele häntä.  
Anna hänelle ystäviä, rakkautta ja elämäniloa.  
Siunaa äitiä/isää/vanhempaa N ja kaikkia, jotka huolehtivat NN:n [*lapsen*] hyvinvoinnista.  
Anna heille voimaa ja kärsivällisyyttä.  
Anna heille iloa hänen kasvustaan ja kehityksestään.  
Johdata häntä hänen kaikissa vaiheissaan.  
Kiitos, että voimme tuoda huolemme ja pyyntömme sinulle  
ja tiedämme, että sinä kuulet meitä  
Poikasi Jeesuksen Kristuksen tähden.

6.

Nuoren tai aikuisen kaste

Jumala, Taivaallinen Isä,  
kasteessa sinä olet kutsunut NN:n seuraamaan Poikaasi Jeesusta Kristusta.  
Avaa hänen korvansa kuulemaan ilosanoma.  
Avaa hänen silmänsä näkemään sinun maailmasi kauneus.  
Avaa hänen suunsa puhumaan heikkojen puolesta.  
Avaa hänen kätensä tarttumaan lähimmäisen käteen.  
Tee hänestä Pyhän Henkesi voimalla sinun työtoverisi.  
Kuule meitä nyt ja aina,  
Kolmiyhteinen Jumala, Isä ja Poika ja Pyhä Henki.

7.

Nuoren tai aikuisen kaste

Jeesus Kristus, Vapahtajamme.  
sinä olet elämän valo.  
Kiitos kasteesta, jossa kutsuit NN:n vaeltamaan sinun valossasi.  
Siunaa ja varjele häntä.  
Älä anna minkään pimeyden tulla esteeksi tällä tiellä.  
Kiitos kaikkien sinun nimeesi kastettujen yhteydestä halki koko maailman.  
Johdata NN:ää ja meitä kaikkia jokaisena elämämme päivänä.  
Kiitos, että kuulet rukouksemme.

8.

Nuoren tai aikuisen kaste

Jumala, kaiken hyvän lähde.  
Kiitos NN:stä, joka tänään kastettiin tässä kirkossa/kappelissa.  
Valaise hänen polkunsa,  
siunaa hänen aikeensa,  
varjele hänen rakkaitaan.  
Anna hänen elää koko elämänsä luottaen sinuun,  
joka olet kaikessa siunaten läsnä.  
Kuule meitä Jeesuksen Kristuksen tähden

ERITYISEN TILANTEEN HUOMIOIMINEN ESIRUKOUKSESSA

9.

Uuden kodin puolesta

Jumala, siunaa koko tätä perhettä.  
Kannatelkoon huolenpitosi ja johdatuksesi perheenjäseniä N, N, N, … ja N elämän kaikissa vaiheissa.  
Vahvista heitä rakkaudessa.  
Kiitos kodista. Siunaa tämä koti niin että se voisi olla heille turvan, levon ja ilon paikka.

(Tee ristinmerkki vedellä jokaisen perheenjäsenen otsalle sanoen ”Tämä ristinmerkki on jo kasteessa piirretty sinun otsallesi”, ja sen jälkeen huoneen seinään.)

10.

Sairaan lapsen kaste tai muu haastava tilanne

Jeesus, veljemme,  
sinä kuulit ihmisten hädän,  
sinä paransit sairaita ja otit lapset syliisi.  
Sinä olet luvannut pitää NN:stä ja meistä kaikista huolta.  
Ole meidän kanssamme epävarmuuden ja hädän keskellä.  
Anna NN:lle varjeluksesi ja rakkautesi.  
Lähetä enkelisi NN:n vierelle.  
Kosketa häntä/meitä parantavalla kädelläsi.  
Kuule nekin pyynnöt, joille emme löydä sanoja.  
Tätä rukoilemme Jeesuksen Kristuksen kautta.

11.

Sairaan tai vammaisen lapsen kaste

Jumala, elämän antaja ja kaikkien ihmisten luoja,  
me kiitämme NN:n elämästä  
ja rukoilemme: Siunaa NN:ää.  
Ole lähellä häntä ja anna hänen lähelleen rakastavia ihmisiä.  
Anna kasteen armon kannatella meitä elämässä.  
Auta eteenpäin elämän vaikeissa vaiheissa.  
Anna meille iloa  
ja rohkaise luottamaan sinun apuusi.  
Anna voimia ja viisautta vanhemmille, kummeille ja isovanhemmille.  
Ole meidän kanssamme.  
Johdata meidät luoksesi taivaaseen.

## KONFIRMAATIO

Esirukous, kaavan kohta 18 (A-kaava), 13 (B-kaava)

Valmistellaan yhdessä rippikouluryhmän kanssa.

1.

Selkokielinen esirukous

Rakas Jumala, taivaallinen Isämme.  
Me kiitämme sinua siitä,  
että olet luvannut olla kanssamme jokaisena päivänä.  
Kiitos yhteisestä rippikoulusta.  
Me rukoilemme kaikkien näiden nuorten puolesta.  
Auta heitä elämään sinun lähelläsi.  
Siunaa ja varjele kotejamme, perheitämme ja läheisiämme.  
Muista yksinäisiä.  
Ole siellä, missä on hätää.  
Anna ihmisille ystävällisyyttä ja tahtoa auttaa.  
Kaikkivaltias Jumala.  
Kiitos siitä,  
että sinä ohjaat elämäämme.  
Siunaa meitä.  
Aamen.

2.

Yksityiskonfirmaatio

Jumala,  
siunaa NN / tätä nuorta,  
joka on matkalla kohti tulevaisuutta.  
Suojele häntä kaikelta pahalta.  
Ole lähellä silloin, kun on vaikeaa.  
Vahvista hänessä toivoa,  
täytä hänen elämänsä ilolla ja rauhalla  
Jeesuksen nimessä.

3.

Esirukouksen osa

Seurakunnan välilause esim. Siunaa koko maailmaa (vk 501)

Jumala,  
kiitos kasteen lahjasta ja siunauksestasi näiden nuorten elämässä.  
Vahvista heitä uskossa, toivossa ja rakkaudessa.  
Ole lähellä tulevina vuosina,  
niin vaikeina aikoina kuin myös onnen hetkinä.  
Anna jokaiselle rohkeutta kasvaa ja kehittyä omaksi aidoksi itsekseen.  
Vahvista kantamaan vastuuta omasta ja toisten elämästä.  
Auta muistamaan, että rakastat heitä aina.

4.

Aikuiskaste tai -konfirmaatio, useita lukijoita

Lukija 1

Jumala,  
sinä olet.  
Opeta meitä etsimään vastauksia sieltä,  
missä kohtaat / olet kohdannut meidät kysymyksissämme.  
Kuule meitä Poikasi Jeesuksen Kristuksen tähden.

Lukija 2

Jumala,  
sinä olet elämän rikkaus.  
Opeta meidät näkemään,  
nähtyämme tekemään  
ja tehtyämme kiittämään  
sinua, joka olet Kaikki.  
Kuule meitä Jeesuksen, Herramme, tähden.

Lukija 3

Sinä olet meidän apumme vaikeuksien keskellä.  
*[rukouspyynnöt tai esirukousaiheet]*

Tai vaihtoehtoisesti:

Jumala,  
sinä olet polku kivikkoisessa maassa.  
Opeta meitä pyytämään apua sinulta.  
Emme tiedä, mitä edessä on,  
mutta huolemme ja pelkomme,  
toivomme ja uskalluksemme  
me tuomme sinulle ja pyydämme:  
Jumala, varjele.  
Jumala, johda.  
Jumala, siunaa.

Lukija 4

Jumala,  
kiitos NN:stä, joka tänään konfirmoitiin tässä kirkossa/kappelissa.  
Valaise hänen polkunsa,  
siunaa hänen haaveensa,  
varjele hänen rakkaitaan,  
ja anna hänen elää koko elämänsä luottaen sinuun,  
joka olet kaikessa siunaten läsnä.  
Ota vastaan rukouksemme Jeesuksen Kristuksen tähden.

5.

Esirukous

Kaikkivaltias Jumala,  
joka kasteessa olet ottanut nämä nuoret omaksesi,  
antanut heille synnit anteeksi  
ja luvannut heille ikuisen elämän;  
anna heille Pyhän Hengen hedelmiä:  
rakkautta jokaiseen päivään,  
iloa tehtäviin,  
rauhaa riitoihin,  
kärsivällisyyttä kärsimyksen keskelle,  
ystävällisyyttä kaikkia kohtaan.  
Anna hyvyyttä pahaa vastaan,  
malttia kiusauksissa,  
lempeyttä armottomuuden edessä,  
itsehillintää kaikessa.  
Vahvista heitä ja rohkaise löytämään oma paikkansa maailmassa,  
Jeesuksen Kristuksen, Pelastajamme kautta.

## AVIOLIITTOON VIHKIMINEN, AVIOLIITON SIUNAAMINEN

Yhteinen esirukous, kaavan kohta 13

1.

Selkokielinen esirukous

Jumala, kiitos ystävistä, kiitos rakkaista ihmisistä.  
Kiitos NN:n ja NN:n rakkaudesta.  
Siunaa heidän juhlapäivänsä.  
Ole heidän kanssaan joka päivä.  
Anna rakkautta ja iloa elämän kaikkiin vaiheisiin.  
Siunaa heidän perhettään ja läheisiään.  
Tätä pyydämme Poikasi Jeesuksen Kristuksen tähden.

2.

Selkokielinen esirukous

Jumala, sinä annat elämäämme  
uskoa, toivoa ja rakkautta.  
Kiitos tästä NN:n ja NN:n juhlasta.  
Kiitos kaikesta hyvästä,  
mitä olet heille antanut.  
Auta NN:ää ja NN:ää rakastamaan aina toisiaan  
ja huolehtimaan toisistaan.  
Anna heidän elämäänsä iloa.  
Anna ystäviä ja läheisiä,  
jotka kulkevat heidän rinnallaan.  
Kiitos, että sinä kuulet rukouksemme!  
Poikasi Jeesuksen Kristuksen nimessä.

3.

Myös avioliiton vuosipäivänä

Jumala, joka olet kutsunut  
puolisot rakastamaan toisiaan,  
kiitos NN:n ja NN:n avioliitosta.  
Kiitos, että olet siunannut heitä kaikki nämä vuodet.  
Suojele heidän rakkauttaan,  
vahvista heidän uskollisuuttaan;  
ole heidän kestävyytensä vastoinkäymisissä,  
pidä heidät läheisinä toisilleen,  
suojele heidän kotiaan [ja lapsiaan].  
Näytä tie eteenpäin yhteisellä matkalla.  
Ota vastaan pyyntömme Jeesuksen nimessä.

4.

Vanhempi pari

Jumala, kaiken rakkauden lähde.  
Siunaa NN:ää ja NN:ää, jotka ovat nyt solmineet avioliiton.  
Kiitos että olet antanut heille rohkeuden  
sitoutua toisiinsa niin myötä- kuin vastoinkäymisissä.  
Vahvista heidän kutsumustaan aviopuolisoina.  
Auta heitä kasvamaan rakkaudessa  
ja kunnioittamaan toisiaan.  
Anna rakkauden kutsua heissä esiin  
ne lahjat, jotka sinä olet heille antanut.  
Vahvista heidän luottamustaan siihen, että sinä kannattelet heitä.  
Kuule rukouksemme Vapahtajamme Jeesuksen Kristuksen tähden.

5.

Vihkiminen tai avioliiton vuosipäivä

Jumala, rakkaus on lahja, jonka sinä olet antanut.  
Kiitos, että NN ja NN ovat vastanneet hyvyyteesi  
ja sanoneet toisilleen tahdon.  
Siunaa heidän avioliittonsa.  
Anna heille lämpöä sinun lämmöstäsi,  
iloa sinun ilostasi,  
toivoa sinun toivostasi,  
uskollisuutta sinun uskollisuudestasi.  
Näytä heille elämän kauneus.  
Pidä heidät aina lähellä toisiaan ja sinua.  
Sulje heidän koko elämänsä huolenpitoosi.  
Kuule rukouksemme Jeesuksen Kristuksen nimessä.

6.

Esirukous

Jumala, elämän lähde,  
Sinä olet antanut NN:n ja NN:n toisilleen.  
Anna heidän rakkautensa hehkua ja kasvaa sinun suojeluksessasi.  
Kaunista heidän yhteinen elämänsä uskollisuudella ja lempeydellä.  
Tee heidän kodistaan turvapaikka, jossa he voivat iloita toisistaan.  
Anna heidän toteuttaa kutsumustaan toinen toistaan tukien.  
Johdata heitä Pyhällä Hengelläsi elämän kaikissa vaiheissa.  
Kuule meitä Jeesuksen nimessä.

7.

Esirukous

Rakkaus on ihme,  
rakkaus on lahja.  
Pyhä Jumala,  
kiitämme sinua NN:n ja NN:n rakkaudesta.  
Siunaa heidän avioliittoaan.  
Anna sen tuoda heidän elämäänsä voimaa ja iloa.  
Auta heitä vaalimaan rakkautta.  
Anna sen kantaa niin hyvinä kuin vaikeina päivinä.  
Tee heidän yhteisestä kodistaan paikka,  
jossa he saavat levätä toistensa rakkaudessa  
ja sinun hyvyydessäsi.  
Ota vastaan rukouksemme.

8.

Esirukous

Jumala, joka tahdot meille hyvää.  
Tänä ilon päivänä kiitämme siitä, että NN ja NN ovat löytäneet toisensa.  
Kiitämme heidän perheistään ja ystävistään,  
kaikista, joiden kautta he ovat oppineet rakastamaan ja arvostamaan itseään ja toisia.  
Siunaa heidän liittoaan niin,  
että heillä on tilaa kasvaa yhdessä.  
Anna heille arkipäivän ystävyyttä ja iloa,  
anna uskollisuutta ja rakkautta.  
Auta heitä tukemaan toisiaan koettelemuksissa.  
Älä anna minkään erottaa heitä toisistaan tai sinusta.  
Anna läsnäolosi salaisuuden valaista heitä.  
Ota vastaan rukouksemme Jeesuksen tähden

## KODIN SIUNAAMINEN

Kaavan kohta 8, rukousjakso

1.

Esirukous

Jumala, joka asut taivaassa, mutta myös ihmisten luona.  
Siunaa tätä kotia, sen asukkaita N, N, N, ... ja N.  
Anna heidän kasvaa toistensa kunnioittamisessa ja huomioon ottamisessa.  
Tee tästä turvallinen koti, jossa kaikki voivat saada lämpöä ja rakkautta.  
Anna tässä kodissa vierailevien kokea iloa ja ystävyyttä.  
Anna tämän kodin olla levon ja rauhan paikka.  
Kuule tämä rukouksemme Poikasi Jeesuksen Kristuksen, meidän Herramme tähden.

2.

Esirukous

Jeesus, sinä vierailit ihmisten kodeissa  
ja olit vieraana aterioilla.  
Kävit köyhien ja rikkaiden luona  
etkä erotellut ihmisiä.  
Sinun läsnäolosi ravitsi nälkäiset.  
Tule tähänkin kotiin.  
Kulje veljenä ja ystävänä tämän kodin asukkaiden mukana.  
Siunaa yhteinen ruoka, jota nautitaan  
ja keskustelut, joita käydään.  
Anna ilon, rakkauden ja turvallisuuden vahvistua tässä kodissa.  
Anna kaikkien kokea täällä lepoa ja virkistystä.  
Tätä me yhdessä rukoilemme Isän ja Pojan ja Pyhän Hengen nimessä.

3.

Yksin asuvan koti

Jeesus,  
sinä vierailit usein ihmisten kodeissa.  
Sinä vietit aikaa ystäviesi Martan ja Marian ja Lasaruksen luona  
ja menit vieraaksi Sakkeuksen kotiin.  
Kiitos, että tulet myös meidän luoksemme.

Tänään pyydämme: Jeesus, siunaa NN:n koti  
Isän ja (+) Pojan ja Pyhän Hengen nimeen.

Siunaa kaikkia, jotka tässä kodissa vierailevat.  
Anna tähän kotiin sinun rauhasi ja rakkautesi.  
Kiitos, että NN voi turvautua sinuun kaikkina päivinä.

4.

Selkokielinen esirukous

Hyvä Jumala.  
Kiitos kodistamme.  
Kiitos läheisistä ihmisistä.  
Kiitos kaikista, jotka täällä asuvat. Kiitos N:sta, N:stä, N:stä, … ja N:stä.  
Siunaa heitä.  
Auta heitä rakastamaan, ymmärtämään ja kunnioittamaan toisiaan.  
Anna heille hyviä yhteisiä hetkiä, lepoa ja turvaa.  
Kiitos että sinä olet heidän kanssaan joka päivä.  
Anna tähän kotiin sinun rauhasi.  
Ota vastaan tämä rukouksemme.

5.

Selkokielinen rukous, jonka asukkaat voivat lukea itse

Hyvä Jumala.  
Kiitos kodistamme!  
Kiitos läheisistä ihmisistä!  
Siunaa tätä kotia.  
Anna iloa ja ystävyyttä.  
Anna sopivasti omaa rauhaa.  
Auta meitä auttamaan ja tukemaan toisiamme.  
Tuo tähän kotiin naurua ja sopua.  
Jumala, ole mukana hyvissä hetkissä.  
Ole mukana myös elämän raskaissa vaiheissa.  
Auta meitä aina luottamaan sinuun.  
Tätä pyydämme Jeesuksen nimessä.  
Aamen.

## HAUTAAN SIUNAAMINEN

Esirukous, kaavan kohta 11

1.

Raskas suru

Jumala,  
sinun käsiisi annamme rakkaamme NN:n.  
Anna hänelle luonasi rauha.  
Jumala, sinä tiedät kaiken, eikä mikään ole sinulta salassa.  
Lohduta meitä.  
Anna voimaa jaksaa surun, ikävän ja loputtomien kysymysten keskellä.  
Vahvista meitä.  
Kosketa rakkaudellasi ja tuo valosi pimeyteemme.  
Anna meille toivo.

2.

Raskas suru, selkokielinen esirukous

Herramme Jeesus,  
sinä tiedät, mitä suru on.  
Sinäkin itkit, kun ystäväsi oli kuollut.  
Ole lähellä jokaista, joka suree NN:n kuolemaa.  
Auta meitä murheen keskellä.  
Auta meitä lohduttamaan toisiamme.  
Jätämme rakkaan NN:n sinun käsiisi.  
Sinä otit hänet jo kasteessa omaksesi.  
Ota hänet luoksesi taivaan kotiin.  
Kiitos, Jeesus, että olet luvannut olla kanssamme  
elämässä ja kuolemassa.

3.

Selkokielinen esirukous

Jumala, Isämme.  
Me muistamme NN:ää.  
Me kiitämme kaikesta siitä hyvästä,  
mitä hänen elämässään oli.  
Kiitos myös kaikesta siitä hyvästä,  
mitä saimme kokea hänen kanssaan.  
Jeesus avasi tien taivaaseen.  
Siksi pyydämme:  
ota NN luoksesi taivaan iloon.  
Ole lähellä surevia.  
Anna lohdutuksesi.  
Kuule rukouksemme.

4.

Kätkytkuolema tai pienen lapsen kuolema

Rakas Jumala.  
Tälle surulle ei ole sanoja.  
Kuule sanattomatkin huokauksemme.  
Rakas pieni NN on kuollut eikä enää ole luonamme.  
Auta meitä suuressa surussamme.  
Sinä kuulet, kun kysymme, miten elämämme jatkuu eteenpäin.  
Ole kanssamme, kun kaikki tuntuu raskaalta.  
Jätämme rakkaan NN:n sinun syliisi.  
Ota hänet vastaan.  
Anna hänelle ikuinen elämä sinun luonasi.

5.

Odottamaton kuolema

Elämän ja kuoleman Herra,  
syvältä surun ja järkytyksen keskeltä kohoaa rukouksemme sinua kohti.  
Armahda meitä.  
Ota vastaan rakkaamme NN.  
Sinun käsiisi me jätämme hänet.  
Anna hänelle rauha.  
Sinun puoleesi me käännymme ja huokaamme:  
Ole kanssamme, ole turvanamme.  
Anna lohdutus suruumme.  
Tuo toivottomuuteemme toivo.  
Kuule myös ne pyynnöt, joille ei ole sanoja.  
Jeesus, kuoleman voittaja,  
näytä meille tie eteenpäin.  
Aamen.

6.

Vanhusta siunattaessa

Herra, nyt sinä annat palvelijasi rauhassa lähteä.  
Tänään kiitämme NN:n pitkästä elämästä.  
Sinä tunnet NN:n elämän ilot ja kivut.  
Ne kaikki muovasivat hänestä sen ihmisen, jota me rakastamme.  
Kiitos hyvyydestä ja rakkaudesta, jota hän osoitti meille.  
Kiitos rukouksista, joilla hän kantoi läheisiään.  
Sinä valaisit hänen elämänsä Kristuksen valolla.  
Anna sen valon loistaa meillekin.  
Herra, nyt sinä annat palvelijasi rauhassa lähteä.

7.

Pitkään sairastanutta siunattaessa

Pyhä Jumala.  
Olemme jättäneet NN:n sinun käsiisi.  
Ota hänet luoksesi taivaan kotiin.  
Kiitos NN:n elämästä  
Kiitos, että saimme tuntea hänet  
ja elää hänen lähellään.  
Kiitos kaikista,  
jotka auttoivat häntä sairauden eri vaiheissa.  
Ota hänet luoksesi sinne,  
missä kipua ei enää ole  
ja sinä itse pyyhit pois silmistämme joka ainoan kyyneleen.  
Lohduta meitä surussamme,  
anna vahva toivo jälleennäkemisestä.

8.

Ilman saattoväkeä siunattaessa

Uskollinen Jumala,  
me kiitämme sinua siitä, että olemme saaneet uskoa NN:n sinun huomaasi.  
Anna hänelle sinun armosi.  
Muista kaikkia kuolevia; lievitä heidän kipunsa, poista heidän pelkonsa.  
Muista jokaista, joka pelkää kuolemaa.  
Muista jokaista, joka kantaa huolta läheisistään.  
Muista meitä, jotka näissä hautajaisissa palvelemme.  
Sinun Poikasi Jeesus Kristus kantoi maailman synnin ja kärsimyksen;  
häneen me turvaamme;  
kuule meitä hänen nimensä tähden.

9.

Esirukous

Laupias Jumala, sinun käsiisi me jätämme NN:n.  
Niin moni asia jäi sanomatta ja selvittämättä.  
Kaiken hyvän ja pahan ylitse on nyt piirretty risti, anteeksiannon ja armon merkki.  
Anna rauha hänelle, joka on lähtenyt luotamme.  
Anna rauha meille, jotka vielä jatkamme matkaamme.  
Herra, sinun luonasi on elämä ja ikuinen valo.  
Kuule rukouksemme.

10.

Itsemurhan tehnyttä siunattaessa

Pyhä Jumala,  
On niin paljon kysymyksiä ja niin vähän vastauksia.  
Sinä tunnet NN:n ja hänen elämänsä.  
Sinä tiedät kaiken.  
Kasteessa sinä otit hänet omaksesi ja lupasit olla hänen kanssaan kaikkina päivinä.  
Ota hänet vastaan sinne, missä ei ole kärsimystä.  
Ole kanssamme, kun syyllisyys, suru ja kysymykset painavat.  
Auta luottamaan, että valo on aina pimeyttä voimakkaampi.  
Isä, sinun käsiisi me jätämme itsemme.

11.

Esirukous

Hyvä Jumala,  
On sadonkorjuun aika.  
Vilja on kypsää ja valmista korjattavaksi.  
Sinä annat viljalle kasvun,  
ihmiselle elämän,  
kaikelle ajan ja tarkoituksen.  
Me jäämme vainion laitaan seisomaan.  
Katsomme sitä, mikä on mennyt ja odotamme sitä, mikä on tulossa.  
NN:n elämä on päättynyt.  
Kiitämme sinua kaikesta.  
Jätämme hänet sinun käsiisi.  
Ole kanssamme elämässä ja kuolemassa.

12.

Esirukous – mahdollistaa vuoroluvun

**E** Jumala, me kiitämme sinua,  
**S** sinun armosi kestää ikuisesti;

**E** Sinä annoit NN:lle runsaat lahjasi,  
**S** sinun armosi kestää ikuisesti;

**E** Ota hänet nyt luoksesi,  
**S** sinun armosi kestää ikuisesti;

**E** Anna hänelle ikuinen lepo,  
**S** sinun armosi kestää ikuisesti;

**E** Valaise hänet taivaan kirkkauden loistolla,  
**S** sinun armosi kestää ikuisesti;

**E** Vie hänet ikuiseen juhlapöytääsi,  
**S** sinun armosi kestää ikuisesti;

**E** Herra, sinä olet meidän turvamme,  
**S** sinun armosi kestää ikuisesti;

**E** Johdata meitä elämän tiellä,  
**S** sinun armosi kestää ikuisesti;

**E** Vie meidätkin perille taivaan juhlaan,  
**S** sinun armosi kestää ikuisesti;

**E** Ole ylistetty, Isä, Poika ja Pyhä Henki,  
**S** sinun armosi kestää ikuisesti.  
  
Aamen.

13.

Esirukous

Taivaan ja maan Herra,  
sinun katseesi alla kukat kukoistavat, kun niiden aika on;  
ne kuihtuvat pois, kun niiden aika on ohi.  
Katso lempein silmin meihinkin:  
meidän elämämme on lyhyt,  
ja silti niin täynnä hyviä lahjojasi.  
Me kiitämme siitä, mitä annoit NN:n elämään,  
ja siitä, mitä annoit hänen kauttaan meille.  
Ota hänet luoksesi.  
Lohduta meitä  
ja anna meidän surussammekin muistaa yhteisiä hyviä hetkiä.  
Kiitos sinulle, Isämme ja Luojamme,  
kaikista lahjoistasi;  
Jeesuksen tähden.

14.

Esirukous

Jumala, Taivaallinen Isä,  
Me olemme luovuttaneet NN:n sinun hyviin käsiisi.  
Hänen arkkunsa yli on piirretty sinun Poikasi ristin merkki;  
anna sen valaista hänen tiensä.  
Sinun Poikasi, Ristin kantaja, tuntee sen tien,  
hän on sitä kerran jo kulkenut.  
Anna ristisi arkemme valoksi.  
Anna Henkesi voimaksi meille,  
jotka etsimme omaa tietämme,  
Avaa se ovi, jonka takana on lepo ja valo.  
Kuule meitä Jeesuksen, Poikasi, tähden.

15.

Esirukous

Jumala, armon Henki,  
tule luoksemme,  
kun jätämme rakkaamme NN:n sinun käsiisi.  
Jumala, lohdutuksen Henki,  
tule luoksemme,  
jotta voimme levätä tässä hetkessä.  
Jumala, luottamuksen Henki,  
tule luoksemme,  
jotta voimme tuntea  
toinen toistemme tuen tässä hetkessä.  
Jumala, rakkauden Henki,  
tule luoksemme,  
jotta voimme aavistaa siunauksesi.  
Aamen.

16.

Esirukous

Jumala, elämämme Luoja,  
me kiitämme kaikesta hyvästä,  
jota NN:n elämä on meille tuonut.  
Annamme hänet sinun käsiisi.  
Kiitämme muistoista, jotka saavat hymyn kasvoillemme  
ja tuovat lämmön sydämiimme.  
Muistamme myös vaikeat hetket  
ja vastausta vaille jääneet kysymykset.

Jumala, ole meidän lohdutuksemme  
ja anna meidät tueksi toisillemme.  
Sinuun me turvaamme elämässä, kuolemassa  
ja elämässä kuoleman jälkeen.  
Sinuun me luotamme.  
Siksi emme pelkää.  
Jää luoksemme.

1. Näitä rukouksia on valmistellut vuosina 2018–2022 työryhmä, johon kuuluivat *Anna-Mari Kaskinen* (pj.), *Pertti Arola*, *Pirjo Kantala*, *Maria Talola*, *Timo Viitanen*, *Jari Jolkkonen* (vuodet 2021–2022) sekä asiantuntijajäsenet *Anna-Kaisa Inkala* ja *Terhi Paananen* (siht.) [↑](#footnote-ref-2)